**Informatīvais ziņojums**

**par Latvijas kandidatūru prezidentūrai Baltijas jūras valstu padomes Speciālajā grupā organizētās noziedzības apkarošanai**

Informatīvais ziņojums sagatavots, lai sniegtu informāciju par Baltijas jūras valstu padomes Speciālo grupu organizētās noziedzības apkarošanai, tās darbības modeli, turpmāko rīcību Latvijas dalībai šīs grupas ietvaros un lai Ministru kabinets pieņemtu lēmumu par Latvijas kandidatūras izvirzīšanu prezidentūrai šajā grupā laika posmā no 2017. līdz 2018. gadam.

**1. Informācija par Baltijas jūras valstu padomes Speciālo grupu organizētās noziedzības apkarošanai**

1990. gadu vidū bija vērojama strauja Baltijas jūras valstu organizētās noziedzības tīklu darbības izvēršana Ziemeļvalstīs. Šāds noziedzības vilnis radīja prioritāru nepieciešamību uzlabot policijas sadarbības un savstarpējās tiesiskās palīdzības mehānismus starp Baltijas jūras reģiona valstīm.

Baltijas jūras valstu padome, kas ir 1992. gadā dibināts vispārējs politisks reģiona starpvaldību sadarbības forums, ko šobrīd veido 11 valstis – Zviedrija, Somija, Igaunija, Latvija, Lietuva, Vācija, Polija, Dānija, Norvēģija, Islande un Krievija, kā arī Eiropas Komisija, valstu valdību vadītāji nolūkā sekmēt noziedzības apkarošanu Baltijas jūras valstīs 1996. gada samitā Visbijā dibināja Speciālo grupu organizētās noziedzības apkarošanai (*Task Force on Organized Crime – TF-OC, jeb Baltic Sea Task Force – BSTF*). BSTF darbības mandāts kopš tās dibināšanas ir vairākkārt pagarināts, un pašlaik tas ir spēkā līdz 2016. gada beigām.

BSTF darbībā piedalās Baltijas jūras valstu padomes dalībvalstu valdību vadītāju pārstāvji, kas ir augsta līmeņa policijas, muitas, Iekšlietu ministriju un Tieslietu ministriju ierēdņi, kā arī pastāvīgie novērotāji – Eiropas Komisijas, Interpol, Europol, Eurojust, Frontex pārstāvji, un šī grupa ir veidota, balstoties uz Ziemeļu Policijas Sadarbības modeli (*Nordic Police Cooperation model*). BSTF dalībnieki veido sadarbības mehānisma stratēģisko līmeni, un tās sanāksmes tiek rīkotas vienreiz gadā. Latvijas pārstāvību BSTF nodrošina ar Ministru prezidenta 2007. gada 10. jūlija rīkojumu Nr. 361 nozīmētais Ministru prezidenta pārstāvis.

BSTF Stratēģiskajā sanāksmē tiek izskatīti un apstiprināti darbības rezultāti, izstrādāti turpmākie attīstības un sadarbības virzieni un noteikti sasniedzamie stratēģiskie mērķi. To praktisko īstenošanu nodrošina Operatīvās Komitejas (*Operative Committee – OPC*) sanāksmēs pieņemtie lēmumi.

OPC tika dibināta BSTF ietvaros 1998. gadā, un tā ir multidisciplināra ekspertu komiteja praktisko jautājumu informācijas apmaiņas starp BSTF dalībvalstu tiesībaizsardzības iestādēm risināšanai un operatīvās darbības pasākumu koordinācijai policijas, robežsardzes un muitas kompetencē esošajās lietās. OPC sanāksmes tiek rīkotas trīs reizes gadā. Konkrētās OPC darbā piedalās to tiesībaizsardzības iestāžu, kuru kompetencē ir darba kārtībā iekļautie jautājumi, pārstāvji. Pašlaik ar Iekšlietu ministrijas 2015. gada 16. februāra rīkojumu Nr. 1-12/362 darbam OPC atbildīgā koordinatora lomā ir norīkots Valsts policijas pārstāvis un koordinatoru lomā robežsardzes un muitas jautājumos attiecīgi Valsts robežsardzes un Valsts ieņēmumu dienesta Muitas policijas pārvaldes pārstāvji.

OPC veic tiesībaizsardzības institūciju sadarbības koordināciju reģionālā līmenī, apkopo un izplata labās prakses piemērus, veic pasākumus darbības dublēšanās novēršanai, izvirza priekšlikumu reģionālajām iniciatīvām un izvērtē iespējas piedalīties citu organizāciju iniciatīvās.

**2. BSTF prezidentūra**

BSTF darbu organizē un vada prezidējošā valsts. Prezidējošā valsts pēc brīvprātības principa tiek izvēlēta no kandidatūru izvirzījušām Baltijas jūras valstu padomes dalībvalstīm, kuras līdz šim nav pildījušas šo pienākumu, un tās pilnvaras ir spēkā divus gadus. BSTF darbība balstās uz Reģionālo stratēģiju, kā arī uz Eiropola sagatavotajiem noziedzības draudu novērtējumiem, kas tiek ņemti vērā, izstrādājot Darbības programmu.

Iekšlietu ministrijas pārstāvji piedalījās 2014. gada 26. un 27. novembrī Oslo, Norvēģijā notikušajā ikgadējā BSTF Stratēģiskajā sanāksmē, kurā tika apstiprināta atjaunotā “BSTF Reģionālā stratēģija 2015.-2016. gadam”, kā arī “Krievijas prezidentūras BSTF Darbības programma 2015.-2016. gadam”. Darbības programma paredz, ka tās laikā ik gadu tiks organizēta viena BSTF Stratēģiskā sanāksme un trīs OPC sanāksmes. Vienlaikus Stratēģiskajā sanāksmē pieņemtajos secinājumos ņemts vērā Krievijas nodoms iesniegt priekšlikumu par BSTF mandāta pagarināšanu laika posmam pēc 2016. gada un dalībvalstis aicinātas paust savu nostāju šajā jautājumā nākamajā BSTF Stratēģiskajā sanāksmē. Kā norādīts Stratēģiskajā sanāksmē apstiprinātajā atjaunotajā “BSTF Reģionālajā stratēģijā 2015.-2016. gadam”, tās ieviešana kalpos kā vadlīnijas diskusijām par BSTF mandāta pagarināšanu.

Stratēģiskās sanāksmes noslēguma diskusijās tika aktualizēts jautājums par iespējamo prezidējošās valsts izvēli laika posmam pēc 2016. gada, norādot, ka potenciālai kandidātvalstij ir jābūt zināmai līdz 2015. gada BSTF Stratēģiskajai sanāksmei, kurā tiks pieņemts lēmums par nākamo prezidējošo valsti, un, lai attiecīgā dalībvalsts savlaicīgi varētu veikt nepieciešamos sagatavošanās darbus prezidentūras pasākumu īstenošanai.

 Latvija aktīvi darbojas BSTF kopš tās darbības uzsākšanas, taču līdz šim, līdzīgi kā Islande, Polija un Vācija, nav pildījusi prezidējošās valsts funkcijas. Latvijas pārstāvji sanāksmēs jau vairākkārt ir uzrunāti par iespējamu prezidējošās valsts funkciju pārņemšanu pēc Krievijas Federācijas pilnvaru termiņa beigām 2017. gadā. Pārējās no minētajām valstīm iniciatīvu uzņemties BSTF prezidējošās valsts funkcijas nav paudušas. Turklāt Iekšlietu ministrijā 2015. gada 15. aprīlī saņemta Krievijas Federācijas valdības vadītāja pārstāvja, Krievijas Federācijas iekšlietu ministra vietnieka I. Zubova aicinājuma vēstule saistībā ar šo jautājumu, kurā pausts lūgums Latvijai pieņemt attiecīgu pozitīvu lēmumu. Iekšlietu ministrija, izvērtējot situāciju, ir secinājusi, ka Latvija varētu oficiāli izvirzīt savu kandidatūru prezidentūrai BSTF laika posmam no 2017. līdz 2018. gadam.

Ja attiecīgais lēmums nacionālā līmenī līdz 2015. gada oktobrim netiek pieņemts un Latvijas Republikas kandidatūra prezidentūrai BSTF netiek virzīta, var ciest valsts prestižs un pastāv risks, ka, sašaurinoties to valstu lokam, kas nav pildījušas šo funkciju, Latvija tiks atkārtoti oficiāli uzrunāta uzņemties prezidentūra funkciju sekojošajam laika posmam. Tāpat, ņemot vērā arī Vācijas, Polijas un Islandes rezervēto nostāju jautājumā par prezidējošās valsts funkciju uzņemšanos, var tikt apdraudēta šī starptautiskās sadarbības formāta turpmāka pastāvēšana.

Prezidējošās valsts pienākumos ietilpst izstrādāt un iesniegt apstiprināšanai BSTF Reģionālās stratēģijas un Darbības programmas projektus prezidentūras periodam. Reģionālā stratēģija ietver BSTF darbības stratēģiskos mērķus, stratēģijas un darba plāna izvērtējuma metodoloģiju, kā arī stratēģijas ieviešanas plānu. BSTF Darbības programma ietver galvenos sasniedzamos mērķus un pamata aktivitātes šo mērķu sasniegšanai prezidentūras laikā. Tāpat prezidējošās valsts uzdevums ir prezidentūras periodā ik gadu organizēt vismaz vienu BSTF Stratēģisko sanāksmi un trīs OPC sanāksmes. Prezidējošās valsts darbību BSTF nodrošina tās šim nolūkam izveidots sekretariāts, kas izstrādā priekšlikumus sanāksmju darba kārtībai, sagatavo nepieciešamo dokumentāciju pirms un pēc sanāksmēm, koordinē informācijas apmaiņu starp dalībvalstīm, kā arī nacionālajām tiesībaizsardzības iestādēm, veic loģistikas pasākumus sanāksmju nodrošināšanai.

**4.** **BSTF prezidentūras izmaksas**

Tradicionāli pieņemts, ka BSTF prezidējošā valsts organizē sanāksmes reprezentablās telpās, nodrošinot dalībniekiem tikšanās neoficiālajā daļā kultūras un sociālos pasākumus. Tā kā ceļošanas un uzturēšanās izdevumus sedz BSTF un OPC sanāksmju dalībnieki, prezidējošās valsts atbildībā ir sanāksmju un ar to saistīto pasākumu (piemēram, transports, tulkošana, ēdināšana) norisei nepieciešamā finansējuma nodrošināšana. Aptaujājot BSTF iepriekš prezidējušās valstis, noskaidrots, ka:

* Igaunija prezidentūras pasākumiem 2007.-2010. gadā kopumā paredzēja aptuveni 300 000 *euro* (jāņem vērā, ka OPC sanāksmes tika rīkotas četras reizes gadā un Igaunija iepriekš neplānoti prezidēja BSTF ietvaros divus termiņus pēc kārtas);
* Norvēģija prezidentūras pasākumiem 2013.-2014. gadā kopumā paredzēja aptuveni 175 000 *euro*.

 Aptuvenie izdevumi, Latvijai uzņemoties BSTF prezidējošās valsts funkcijas, varētu būt kopumā 142 006 *euro* (aprēķins pielikumā).

**5. Priekšlikumi turpmākai rīcībai**

Iekšlietu ministrija, izvērtējot BSTF ietvaros skatīto jautājumu sadalījumu, uzskata, ka gadījumā, ja tiek atbalstīts priekšlikums par Latvijas kā BSTF prezidējošās valsts saistību uzņemšanos, sekretariāts līdzīgi kā citās valstīs, tiek veidots Valsts policijā (10 amatpersonu sastāvā, ieskaitot sekretariāta un OPC sanāksmes vadītāju), piesaistot Iekšlietu ministrijas pārstāvjus (4 amatpersonu sastāvā, ieskaitot BSTF priekšsēdētāju, kas pārrauga darbu un vada Stratēģiskās sanāksmes), Valsts robežsardzes un Valsts ieņēmumu dienesta Muitas policijas pārvaldes deleģētos nacionālos koordinatorus. BSTF darbības nodrošināšanai nepieciešamo sekretariātu plānots nodrošināt ar esošajiem cilvēkresursiem, neveidojot jaunu struktūrvienību, un tajā iesaistītie darbinieki sekretariāta funkcijas nodrošinās papildus tiešajiem amata pienākumiem. Par papildu darba pienākumiem sekretariāta darbībā iesaistītajām amatpersonām paredzēta piemaksa pie atalgojuma.

BSTF priekšsēdētāja pienākumus grupas vispārējā vadībā un Stratēģisko sanāksmju vadībā nodrošinātu Ministru prezidenta pārstāvis Baltijas jūras valstu padomes Speciālajā grupā organizētās noziedzības apkarošanai.

OPC sanāksmes vadītāja pienākumus pildītu Valsts policijas priekšnieka vietnieks, Galvenās kriminālpolicijas pārvaldes priekšnieks.

BSTF sekretariāta vadība nodrošinātu sekretariāta darbību, risinātu stratēģiska līmeņa jautājumus, iesaistot Iekšlietu ministrijas pārstāvjus, un nodrošinātu komunikāciju ar citu valstu tiesībaizsardzības iestādēm un nacionālajām tiesībaizsardzības iestādēm. BSTF sekretariāta tehniskie darbinieki nodrošinātu dokumentācijas sagatavošanu un sanāksmju protokolēšanu, savukārt loģistikas menedžeri risinātu ar sanāksmju norisi, dalībnieku izmitināšanu, reprezentācijas materiālu sagatavošanu un citus saistītos jautājumus.

Latvija BSTF prezidentūras ietvaros ik gadu varētu organizēt vienu Stratēģisko sanāksmi un trīs OPC sanāksmes.

Ņemot vērā to, ka darbībai BSTF ietvaros ir starptautisks un starpnozaru raksturs, Iekšlietu ministrija ierosina Ministru kabinetam pieņemt lēmumu par Latvijas kandidatūras izvirzīšanu prezidentūrai BSTF laika posmā no 2017. līdz 2018. gadam.

Pēc attiecīga lēmuma pieņemšanas BSTF Stratēģiskajā sanāksmē 2015. gada novembrī Latvija veiktu nepieciešamos sagatavošanās pasākumus prezidentūras norises nodrošināšanai. Valsts policijas ietvaros tiktu izveidots BSTF sekretariāts, kas 2016. gadā uzsāktu atjaunotās “BSTF Reģionālās stratēģijas 2017.-2018. gadam”, kā arī “Latvijas prezidentūras BSTF Darbības programmas 2017.-2018. gadam” projektu izstrādi, lai nodrošinātu to apspriešanu un apstiprināšanu BSTF Stratēģiskajā sanāksmē 2016. gada novembrī.

Iesniedzējs: iekšlietu ministrs R. Kozlovskis

Vīza: valsts sekretāre I. Pētersone-Godmane

20.08.2015. 16:20

1379

I.Zaķis, 67219587

imants.zakis@iem.gov.lv